《白木槿》
元代·刘诜

数花出篱楥，耿耿照夜阑。月寒客独起，恍若山雪残。

天风泠然来，坐久身欲翰。梦酌琼宫浆，荐以雕玉盘。

群妃霓裳冷，天姣环青鸾。世言朝暮落，耐此十日看。

始知洁白姿，颇胜施朱丹。大钧纵万物，尔本羞蕙兰。

同类偶自别，亦复得赏叹。勖哉励贞节，相期在岁寒。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。